Vermiste seun se lyk in bosse gevind | Netwerk24
Vermiste seun se lyk in bosse gevind
Weshley Schoombee Foto: Abri Bothma Fotografie
Die 11-jarige seuntjie wat in Oktober vanjaar as vermis aange­meld is, se lyk is die afgelope naweek in Ashton gevind.
Weshley Schoombee was 'n leerder aan H. Venter Primêre Skool en is 28 Oktober deur sy ma as vermis aangemeld waarna die polisie en verskeie organi­sasies 'n soektog van stapel gestuur het.
Die soektog het egter Saterdag 30 November tragies geëindig toe die jongeling se liggaam ontdek is.
'n Plaaswerker van Zandvliet het Saterdag by die Kogmanskloofrivier gaan visvang toe hy 'n slegte reuk uit die bosse naby die treinbrug gekry het.
Die man het ondersoek gaan instel en op die liggaam afgekom.
Die man het die polisie in kennis gestel.
AO Sylvester Josephs van Ashton-polisie het die voorval bevestig en ook genoem dat die seuntjie 'n pienk oortrui aangehad het en met sy gesig in die grond tussen die bosse en 'n klein heuwel gelê het.
"Die oorsaak van die dood is nog onbekend en die liggaam is na die Worcester-polisie se forensiese eenheid geneem vir verdere onder­soek," sê Josephs.
Die polisie het bevestig dat sy ouers geskok was oor die nuus.
Gazette het probeer om met die ouers en nabye familielede kontak te maak, maar kon hulle nie bereik nie.
Sylvia Steyn, 'n buurvrou, het gesê dat sy altyd die seuntjie gesien speel het en dat hy haar altyd vriendelik gegroet het. "Ek ken nie die ouers nie, maar ek het om altyd gesien. Ons het gister (Sondag) uitgevind hy is oorlede ná ons verneem het hy is vermis – dit maak seer, want dit bly 'n kind van ons gemeenskap," het Steyn gesê.